Folketing
1999-05-12

Hr. Søren Kolstrup spørger, om jeg vil følge anbefalingerne fra Transportrådet om, at metoder og forudsætninger og usikkerheder i de anvendte trafikprognoser og samfundsøkonomiske beregninger fremlægges for offentligheden og gøres sammenlignelige. Jeg vil gerne indlede min besvarelse med at konstatere, at der i den seneste årrække faktisk er sket en væsentlig udvikling i Danmark i brugen af trafikprognoser og samfundsøkonomiske beregninger. Denne udvikling foregår fortsat, og som led heri sker der også en metodeudvikling, som gør, at det ikke altid er muligt umiddelbart at sammenligne de seneste prognoser og beregninger med dem, der er foretaget tidligere. Jeg mener selvfølgelig, at de metoder, forudsætninger og usikkerheder, der knytter sig til prognoser og beregninger, bør være offentligt tilgængelige. Konkret er der for rute 9 bl.a. foretaget beregninger af vejanlæggets betydning for den samlede transportefterspørgsel og for transportmiddelvalg. Sidstnævnte beregning er gennemført både for anlæg af den nye vej og for udbygning af jernbanen ved hjælp af modeller, som de involverede parter i fællesskab har udviklet.